Liggaam van vermiste kind gevindArgieffoto Die liggaam van een van die drie kinders wat vroeër die week in Pretoria vermis geraak het, is Saterdag gevind. Blessing Manale, woordvoerder van die stad, sê die seun se liggaam is Saterdagoggend onder ŉ boom in Mamelodi, noordoos van Pretoria, gevind. Hy sê die soektog na die ander twee vermiste seuns duur voort. Manale sê die soektog is nou makliker aangesien watervlakke aansienlik afgeneem het na hewige reënval vroeër die week. Die drie seuns, Neo Setlhabane (10), Gomolemo Mangena (10) en Bonolo Malemela (9) is Maandagaand as vermis aangemeld. Daar is vroeër berig dat die seuns Maandag laas na skool gesien is. Die kinders het naby ŉ kerk in die omgewing gespeel. ŉ Stormwaterpyp loop langs die kerkgebou af tot by ŉ nabygeleë rivier. Daar word vermoed dat hulle dalk deur vloedwater meegesleur is en in die rivier beland het.